Belydenis – Lekkervurigeaffêre
Gesin sêgoed, Lesse, Selfkennis
Date: July 24, 2018Author: Lekkervurigeaffêre 20 Comments
Ek het al sedert kleintyd Sondagaandonrus. Reken dit het maar met koshuisdae se groet van ma, pa, sus, die hond en huis en haard om op 'n te hoë bed in 'n slaapsaal met oop gange, kil koue en blinkgladde vloere te gaan oorleef en skool toe te gaan.
Ek kan onthou hoe ek in my koshuisbed gelê en verlang het na ma se middernag inloer om my snoes toe te trek en die kombers om my vas te druk. Ek onthou my verlang na my Teddy en my flits en storieboeke by die huis.
Op universiteit was Sondae terug na Pretoria met die melktrein, Maandag voordag na sleg slaap voordag soek na 'n taxi om betyds by die koshuis uit te kom.
Die reste van seer en alleen Sondagaande lê soos koffiemoer onder in my siel. Dis daar en iewers op 'n Sondag aand tussen wakker en slaap word dit steeds omgeroer. Ek trag gereeld met gemengde sukses om die gevoel en rusteloosheid te besweer. Lees, bid, blokraai, fliek, warm melk….soms werk dit ander kere nie.
Gisteroggend se Maandag begin helaas met daai 'ek het tot 04h00 geswot en gou vir 'n uur geslaap, maar ek moes liewer wakkerbly' watte op die brein gevoel. Rots en Bab troos en voer vars boeretroos en bly onder die radar. Ek is opgetrek oor onnadenkende mense,selfsug, en sommer oor die nuus ook.
Sotlike mense met gelukpakkie lisensies in luukse motors wat nie 'n snars omgee dat ons 15km per uur ry want daar is moerse goed in 'n konvooi voor, laat my moer oorloop. Ek raas en wys vinger, tourette my gewipgeit verbaal uit.
"Ma, haal asem. Jy gaan tekere soos 'n chiauau! Wag nee, ma is 'n miniatuur Doberman," lag Bab. Rots loer so skuins na my.
"Ja, en my naampie sal seker Adolfie wees," kap ek terug.
Ons almal lag en ek wens vir oulaas die ou in die Ford wat links op die skouer van die pad klippers laat spat om net vorentoe in te druk 'n spyker in sy wiele. Bab raas en sê mens wens nie ander ongeluk toe nie.
Ek byt op my tande en lees maar op die tablet wat my blogmaats skrywe. Gister was lank, en ons is sommer vroegaand soos soet kinners in die bed. Lekker geslaap.
Vanoggend met boekevat leer ons van stilbly en luister en ek word vreeslik hard met die blindesambok gewiks. Ek kry skaam en besluit befoeterde, blaffende Adolfie moet rerig waai.
Sal opreg my bes probeer om stiller te raak en te luister, want met al my raas en blaas en skel loop ek skatte mis. Ek druk toe summier my menoupause lappie in my mond. Rots het gesukkel om te bid met die groot glimlag op sy gesig.
In my soeke na leiding om Adolfie straat af te jaag. vind ek twintig redes tot stilte.
Ek het werk om te doen en vergifnis om af te bid.
Foto van NANCY DOUTHEY
Sy het werklik 'n handoek in haar mond gestop om te ervaar wat dit is om stil gemaak te wees… interessant. Lees self.
Luister om te hoorStilte
Previous Previous post: Wysword woorde
Next Next post: Menopouselappie. Die volle verhaal.
20 thoughts on "Belydenis"
Oeg ek sukkel net so met Sondae…
Ag en ek wou nog sê, jy skryf so lekker. Dis so lekker om hier te kom lees, dit voel asof ek koffie gedrink het as ek klaar by jou kom lees het.
Jy is gaaf. Baie dankie dat my bloggerasie vir jou 'n ontspanplek is. Voorreg.
Die menopause-lappie!!! Jy maak my dag met hierdie skrywe.😂😂
Lyk my ons het dieselfde probleem…my menopause-lappie is net al deurgekou en help nie meer vir my uitbarstings nie…veral op met die padvarke saam!
Suster… ek ken daai, ek voel met jou
Sjoe jy skryf briljant! Maat ek hoop jy voel vandag beter. Dis mos Dinsdag! Amper Vrydag!
Ek sink in my sondes – nee ek terg net. Dis besig, ons mag nie kla as mense die drumpel van die Lekker winkel deurtrap en die kaggels sommer self die straat afstap en verkoop sing nie! Ek is net so effe oorweldig om kwotasies te doen, voorraad wat geld kos aan te koop. Dankie vir die rasie lei! Whoop!
dis so intressant – daai kaggels. Ek weet hierdie is nie 'n advertensie blog nie, maar sit prentjies op – met jou super goeie beskrywings, sodat ons an sien waarvan jy praat.
Ek kan julle vermaak oor wat mense met mooi duur goed aanvang. Sal so maak.🤗🔥🔥
Stem, Sondag was nog nooit my dag nie…
Jy sien, ek het geweet daar is 'n rede waarom ek nie my mond kan hou wanneer dit so broodnodig is nie. Ek het nie geweet van die menopause-lappie nie. Ek is nooit toegelaat om menopause te hê ne, want op 50-jarige leeftyd is al my menopause toerusting verwyder. Haha, dit was 'n skitterende skrywe Lekkervurig. Jy is nie op jou bek geval nie.
Dis die eerste keer wat ek ook van daai lappie hoor, maar stilbly se voet!
Lekker lees stuk…maar jy moet nou eers hierdie gewese amper blond vetel wat is n menopause lappie… dis net dalk wat ek kort kom..